Ændret forslag til RÅDETS AFGØRELSE om Fællesskabets handlingsprogram for bekæmpelse af forskelsbehandling 2001-2006

(forelagt af Kommissionen i henhold til EF-traktatens artikel 250, stk. 2)

BEGRUNDELSE

I. Indledning

Den 25. november 1999 vedtog Kommissionen som led i en pakke af foranstaltninger baseret på artikel 13 i traktaten om oprettelse af Det Europæiske Fællesskab et forslag til Rådets afgørelse om Fællesskabets handlingsprogram for bekæmpelse af forskelsbehandling (2001-2006). Regionsudvalget og Det Økonomiske og Sociale Udvalg vedtog deres respektive udtalelser om pakken henholdsvis den 12. april 2000 og den 25. maj 2000. Europa-Parlamentet vedtog sin udtalelse om Rådets forslag til afgørelse om et EF-handlingsprogram den 5. oktober 2000.

I lyset af disse udtalelser har Kommissionen ændret sit oprindelige forslag.

II. Ændringer

Kommissionen har tydeliggjort, at den forebyggende indsats også indgår som et vigtigt element i bekæmpelsen af forskelsbehandling. Desuden er styrkelse af selvhjælpsgrupper blevet inddraget som et mål i forslaget.

Det er blevet afklaret, at forskelsbehandling, som har mere end en årsag, omfattes af forslagets indsatsområder.

Forslaget anerkender, at de grupper, der er udsat for forskelsbehandling, er forskellige, og at der kan være særlige vanskeligheder, som er specifikke for et enkelt af de forhold, som er årsag til forskelsbehandlingen.

Det er blevet understreget, at informationsformidling er af stor betydning for at fremme deltagelsen i programmet af blandt andre mennesker med handicap. Tekst og retningslinjer skal formuleres i et klart og let forståeligt sprog, og programmet tager i videst muligt omfang hensyn til handicappede deltageres særlige behov.

Det betones i betragtningerne, at der er behov for ligestillingsforanstaltninger på nye områder, samtidig med at de eksisterende styrkes. Ligestillingsperspektivet skal integreres på alle planer i programmet, og alle årsager til forskelsbehandling skal betragtes som værende lige vigtige.

De ikke-statslige organisationers rolle er blevet fremhævet, og Kommissionen sørger for, at de får forelagt relevant information. Det anerkendes i betragtningerne, at disse organisationer, uanset størrelse, er af stor betydning, og at der er behov for at yde tilskud til deres hovedfinansiering.

Nødvendigheden af, at foranstaltningerne hænger sammen med og kompletterer aktiviteterne under andre programmer, herunder indsatsen på ligestillingsområdet, Fællesskabets statistiske program og andre forskningsaktiviteter, er blevet præciseret.

Tværnationale udvekslingsforanstaltninger under programmet skal involvere aktører fra mindst tre medlemsstater; antallet er nedsat fra fire.

1999/0251 (CNS)

Ændret forslag til RÅDETS AFGØRELSE om Fællesskabets handlingsprogram for bekæmpelse af forskelsbehandling 2001-2006

(EØS-relevant tekst)

RÅDET FOR DEN EUROPÆISKE UNION HAR --

Under henvisning til traktaten om oprettelse af Det Europæiske Fællesskab, særlig artikel 13,

under henvisning til forslag fra Kommissionen [1],

[1] KOM (1999) XXX 567 endelig.

under henvisning til udtalelse fra Europa-Parlamentet [2],

[2] Endnu ikke offentliggjort i EFT.

under henvisning til udtalelse fra Det Økonomiske og Sociale Udvalg [3],

[3] Udtalelse afgivet den 12.4.2000 (endnu ikke offentliggjort i EFT).

under henvisning til udtalelse fra Regionsudvalget [4], og

[4] Udtalelse afgivet den 31.5.2000 (endnu ikke offentliggjort i EFT).

ud fra følgende betragtninger:

(1) Unionen bygger på principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet, der alle er principper, som medlemsstaterne har til fælles; i henhold til artikel 6, stk. 2, i traktaten om Den Europæiske Union skal Unionen respektere de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, og således som de følger af medlemsstaternes fælles forfatningsmæssige traditioner, som generelle principper for fællesskabsretten.

(2) Europa-Parlamentet har indtrængende og gentagne gange opfordret Den Europæiske Union til at udbygge og forstærke sin politik vedrørende ligebehandling og lige muligheder i relation til alle årsager til forskelsbehandling.

(3) Erfaringerne fra indsatsen på fællesskabsplan, især med hensyn til bekæmpelse af forskelsbehandling på grund af køn, har vist, at bekæmpelse af forskelsbehandling i praksis kræver en kombination af foranstaltninger og især af lovgivning og konkrete tiltag, der er udformet, så de gensidigt underbygger hinanden; der kan drages lignende konklusioner af erfaringer vedrørende forskelsbehandling på grund af race eller etnisk oprindelse og handicap; Kommissionen har fremsat forslag med henblik herpå [5].

[5] Se de særskilte forslag til direktiver om generelle rammebestemmelser om ligebehanling med hensyn til beskæftigelse og erhverv og om gennemførelse af princippet om ligebehandling af alle uanset race eller etnisk oprindelse. Forslagene er med i denne pakke.

(4) Programmet bør omhandle alle grunde til forskelsbehandling bortset fra forskelsbehandling på grund af køn, der er genstand for særlige EF-foranstaltninger; forskelsbehandling af forskellige grunde kan have de samme kendetegn og kan bekæmpes på samme måde; man har gennem mange år opbygget erfaringer med forskelsbehandling af visse grunde, bortset fra forskelsbehandling på grund af køn, som med fordel kan benyttes for andre grundes vedkommende; der skal dog tages hensyn til de særlige kendetegn ved de forskellige former for forskelsbehandling; følgelig skal der tages højde for handicappedes særlige behov med hensyn til aktiviteternes og resultaternes tilgængelighed.

(4A) De forskellige årsager til forskelsbehandling er ikke ordnet i en hierarkisk rækkefølge alt efter betydning, de er alle lige uacceptable; programmet har både til formål at udveksle informationer om eksisterende god praksis og at udvikle ny praksis og nye foranstaltninger til bekæmpelse af forskelsbehandling, herunder forskelsbehandling, som har mere end en årsag; programmet kan være Fællesskabet til støtte ved udviklingen af en overordnet strategi for bekæmpelse af forskelsbehandling beroende på en række forskellige forhold, hvori det tilstræbes at skabe sideløbende resultater på alle områder.

(4B) Ved gennemførelsen af programmet tilstræber Fællesskabet i overensstemmelse med EF-traktatens artikel 3, stk. 2, at fjerne uligheder og fremme ligestilling mellem mænd og kvinder, især da kvinder ofte er ofre for forskelsbehandling, som har mere end en årsag.

(5) Mange ikke-statslige organisationer på europæisk plan har erfaring med og ekspertise i bekæmpelse af forskelsbehandling og optræder desuden på europæisk plan som talsmænd for mennesker, der udsættes for forskelsbehandling; de kan derfor yde et vigtigt bidrag til forståelsen af de forskellige former for og virkninger af forskelsbehandling og til at sikre, at der ved programmets udformning, gennemførelse og opfølgning tages hensyn til erfaringerne hos mennesker, der udsættes for forskelsbehandling; Fællesskabet har ved tidligere lejligheder ydet økonomisk støtte til hovedfinansieringen i organisationer, som er aktive i indsatsen mod forskelsbehandling; økonomisk støtte til hovedfinansieringen i gennemslagskraftige ikke-statslige organisationer kan vise sig at være et værdifuldt aktiv i indsatsen for at bekæmpe forskelsbehandling.

(6) I henhold til artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6] vedtages foranstaltningerne om gennemførelsen af denne afgørelse ved anvendelse af den rådgivningsprocedure, der er omtalt i artikel 3 i ovennævnte afgørelse.

[6] EFT L 184 af 17.7.1999, s. 23.

(7) For at give fællesskabsindsatsen en øget mereffekt, er det nødvendigt, at Kommissionen i samarbejde med medlemsstaterne på alle niveauer sikrer, at de foranstaltninger, der iværksættes på grundlag af denne afgørelse, hænger sammen med og kompletterer andre relevante fællesskabspolitikker, -instrumenter og -foranstaltninger på uddannelses- og ligestillingsområdet, især dem, der iværksættes med støtte fra Den Europæiske Socialfond, og desuden tilstræber at fremme social integration.

(8) Aftalen om Det Europæiske Økonomiske Samarbejdsområde (EØS-aftalen) giver mulighed for øget samarbejde på det sociale og arbejdsmarkedsmæssige område mellem Den Europæiske Union og dens medlemsstater på den ene side og de lande i Den Europæiske Frihandelssammenslutning, der deltager i Det Europæiske Økonomiske Samarbejdsområde (EFTA/EØS) på den anden side; det bør være muligt for ansøgerlandene i Central- og Østeuropa at deltage i programmet i henhold til de betingelser, der er fastsat i Europa-aftalerne, i tillægsprotokollerne til disse aftaler og i de afgørelser, som er truffet af de respektive associeringsråd, for Cypern og Malta gennem finansiering med tillægsbevillinger i henhold til procedurer, der fastlægges sammen med de to lande, samt for Tyrkiet gennem finansiering med tillægsbevillinger i overensstemmelse med procedurer, der fastlægges sammen med Tyrkiet.

(8A) De årlige bevillinger til programmet fastlægges af budgetmyndigheden inden for rammerne af de finansielle overslag.

(9) Det er en nødvendig forudsætning for et positivt udfald af enhver fællesskabsindsats at føre tilsyn med og evaluere resultaterne i forhold til målene.

(10) I overensstemmelse med nærhedsprincippet og proportionalitets princippet, som defineret i traktatens artikel 5, kan målene for den påtænkte handling vedrørende Fællesskabets bidrag til bekæmpelsen af forskelsbehandling ikke i tilstrækkelig grad opfyldes af medlemsstaterne, fordi den bl.a. kræver multilaterale partnerskaber, tværnational udveksling af informationer og EF-dækkende formidling af god praksis; denne afgørelse går ikke ud over, hvad der er nødvendigt for at nå disse mål --

TRUFFET FØLGENDE AFGØRELSE:

Artikel 1

Fastlæggelse af programmet

Med denne afgørelse vedtages et EF-handlingsprogram for fremme af foranstaltninger til bekæmpelse af forskelsbehandling på grundlag af race eller etnisk oprindelse, religion eller tro, handicap, alder eller seksuel orientering, i det følgende benævnt "programmet", for perioden fra den 1. januar 2001 til den 31. december 2006.

Artikel 2

Principper

1. Med henblik på anvendelsen af denne afgørelse defineres forskelsbehandling som det forhold, at en person eller en gruppe personer behandles mindre fordelagtigt end en anden på grund af race eller etnisk oprindelse, religion eller tro, handicap, alder eller seksuel orientering, eller som anvendelse af en tilsyneladende neutral bestemmelse, som af de samme grunde vil kunne stille den pågældende person eller gruppe af personer ringere, medmindre bestemmelsen er objektivt begrundet.

2. Ved udformningen, gennemførelsen og opfølgningen af aktiviteterne under programmet tages der hensyn til erfaringerne hos personer, der er udsat for forskelsbehandling, navnlig med hjælp fra relevante ikke-statslige organisationer. Programmet tager hensyn til forskelsbehandlingens virkning på ofrene og, når det er relevant, på mennesker, som står dem nær.

Artikel 3

Formål

Programmet skal støtte og supplere den indsats, der ydes på EF-plan og i medlemsstaterne for at fremme foranstaltninger til forebyggelse og bekæmpelse af forskelsbehandling, herunder forskelsbehandling, som har mere end en årsag, idet der i rimeligt omfang tages hensyn til eventuelle fremtidige lovgivningsinitiativer. Det har følgende formål:

(a) at forbedre forståelsen af spørgsmål vedrørende forskelsbehandling gennem øget viden og forbedrede målemetoder og gennem evaluering af effektiviteten af politikker og praksis

(b) at styrke kapaciteten hos udvalgte aktører (særligt medlemsstaterne, lokale og regionale myndigheder, uafhængige organer med ansvar for bekæmpelsen af forskelsbehandling, arbejdsmarkedets parter og ikke-statslige organisationer af forskellig størrelse) til at forebygge og bekæmpe forskelsbehandling effektivt, særlig gennem bemyndigelse af de relevante organisationer og gennem støtte til udveksling af informationer og god praksis og etablering af netværk på europæisk plan, idet der tages hensyn til de specifikke træk ved de forskellige former for forskelsbehandling

(c) at fremme og udbrede værdier og praksis, der understøtter bekæmpelsen af forskelsbehandling, herunder aktiviteter, der skal øge forståelsen for problemet.

Artikel 4

EF-foranstaltninger

1. Med henblik på opfyldelsen af de i artikel 3 fastsatte formål kan følgende foranstaltninger iværksættes inden for en tværnational ramme:

(a) analyse af faktorer af betydning for forskelsbehandling, bl.a. gennem indsamling af statistiske oplysninger, undersøgelser og udarbejdelse af indikatorer og referencegrundlag, samt evaluering af lovgivning og praksis vedrørende bekæmpelse af forskelsbehandling med henblik på at vurdere effektiviteten og virkningerne og med en effektiv formidling af resultaterne

(b) tværnationalt samarbejde mellem udvalgte aktører og støtte til etablering af netværk på europæisk plan mellem ikke-statslige organisationer, der arbejder aktivt med forebyggelse og bekæmpelse af forskelsbehandling

(c) oplysningsaktiviteter, især for at fremhæve den europæiske dimension af kampen mod forskelsbehandling og gøre offentligheden bekendt med programmets resultater, bl.a. gennem meddelelser, publikationer, kampagner og arrangementer.

2. Betingelserne for iværksættelsen af de i stk. 1 beskrevne EF-foranstaltninger er fastsat i bilaget.

Artikel 5

Programmets gennemførelse og samarbejde med medlemsstaterne

1. Kommissionen

(a) sørger for iværksættelsen af de EF-foranstaltninger, der er omfattet af dette program, i overensstemmelse med bilaget

(b) udveksler regelmæssigt synspunkter med repræsentanter for ikke-statslige organisationer og arbejdsmarkedets parter på europæisk plan om programmets udformning, gennemførelse og opfølgning og om beslægtede politiske tiltag. I denne forbindelse sørger Kommissionen for, at de ikke-statslige organisationer og arbejdsmarkedets parter får de relevante informationer. Kommissionen underretter det udvalg, der nedsættes i henhold til artikel 6, om de pågældende parters synspunkter

(c) fremmer et aktivt samarbejde og en aktiv dialog mellem alle de i programmet involverede parter, bl.a. for at tilskynde til en integreret og samordnet strategi for bekæmpelse af forskelsbehandling.

2. Kommissionen træffer i samarbejde med medlemsstaterne de nødvendige foranstaltninger til

(a) at fremme alle berørte parters inddragelse i programmet, herunder ikke-statslige organisationer af varierende størrelse

(b) sikre formidlingen af resultaterne af de foranstaltninger, der iværksættes inden for programmets rammer

(c) formidle oplysninger og sørge for passende pr-aktiviteter og opfølgning i forbindelse med de foranstaltninger, der støttes af programmet.

Artikel 6

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand (herefter benævnt "udvalget").

2. Når der henvises til dette stykke i artikel 6, gælder den rådgivende procedure, der er fastlagt i henhold til artikel 3 i Kommissionens afgørelse nr. 1999/468/EF.

3. Kommissionens repræsentant hører udvalget om især:

(a) de overordnede retningslinjer for programmets gennemførelse

(b) de årlige budgetter og fordelingen af midler mellem foranstaltninger

(c) den årlige arbejdsplan for gennemførelsen af programmets foranstaltninger.

Kommissionens repræsentant hører ligeledes udvalget om andre relevante spørgsmål vedrørende programmets gennemførelse.

4. For at sikre programmets sammenhæng og komplementaritet med de andre foranstaltninger, som er nævnt i artikel 7, holder Kommissionen udvalget løbende underrettet om andre EF-foranstaltninger, der bidrager til bekæmpelsen af forskelsbehandling. Kommissionen etablerer i givet fald et regelmæssigt og struktureret samarbejde mellem dette udvalg og de tilsynsudvalg, der er nedsat vedrørende andre relevante politikker, instrumenter og foranstaltninger.

Artikel 7

Sammenhæng og komplementaritet

1. Kommissionen sikrer i samarbejde med medlemsstaterne den overordnede sammenhæng med andre af EU's og EF's politikker, instrumenter og foranstaltninger, bl.a. ved at etablere hensigtsmæssige mekanismer til at samordne programmets aktiviteter med relevante aktiviteter vedrørende forskning, beskæftigelse, ligestilling mellem kvinder og mænd, social integration, kultur, almen og erhvervsfaglig uddannelse og ungdomspolitik og vedrørende EF's eksterne forbindelser.

2. Kommissionen og medlemsstaterne sikrer sammenhængen og komplementariteten mellem foranstaltninger, der iværksættes under dette program og andre relevante EU og EF-foranstaltninger under strukturfondene, bl.a. EF-initiativet EQUAL.

3. Medlemsstaterne bestræber sig på at sikre sammenhæng og komplementaritet mellem aktiviteterne under dette program og de aktiviteter, der gennemføres på nationalt, regionalt og lokalt plan.

Artikel 8

Deltagelse af EFTA/EØS-lande, de associerede lande i Central- og Østeuropa, Cypern, Malta og Tyrkiet

Følgende lande uden for EU kan deltage i programmet:

(a) EFTA/EØS-landene i overensstemmelse med betingelserne i EØS-aftalen

(b) ansøgerlandene i Central- og Østeuropa i overensstemmelse med betingelserne i Europa-aftalerne, i tillægsprotokollerne til disse aftaler og i de afgørelser, der er truffet af de respektive associeringsråd

(c) Cypern og Malta gennem finansiering med tillægsbevillinger i henhold til procedurer, der aftales med de to lande

(d) Tyrkiet gennem finansiering med tillægsbevillinger i henhold til procedurer, der aftales med Tyrkiet.

Artikel 8A

De årlige bevillinger til programmet fastlægges af budgetmyndigheden inden for rammerne af de finansielle overslag.

Artikel 9

Tilsyn og evaluering

1. Kommissionen fører løbende tilsyn med programmet i samarbejde med medlemsstaterne.

2. Programmet evalueres af Kommissionen med hjælp fra uafhængige eksperter, idet der i rimeligt omfang tages hensyn til ikke-statslige organisationers synspunkter. Ved denne evaluering vurderes relevansen, effektiviteten og omkostningseffektiviteten af foranstaltninger, der iværksættes med henblik på de i artikel 2 nævnte mål. Ved evalueringen gennemgås ligeledes programmets samlede virkninger.

Ved evalueringen gennemgås desuden komplementariteten mellem indsatsen under dette program og den indsats, der gøres i forbindelse med andre relevante EF-politikker, -instrumenter og -foranstaltninger.

3. Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget en evalueringsrapport om programmets gennemførelse senest den 31. december 2005.

Artikel 10

Ikrafttræden

Denne afgørelse træder i kraft på datoen for dens offentliggørelse i De Europæiske Fællesskabers Tidende.

Udfærdiget i Bruxelles, den

På Rådets vegne

Formand

Bilag: vejledning i programmets gennemførelse

I. Generelle principper

Kommissionen og medlemsstaterne tilstræber, at alle tekster, retningslinjer og indkaldelser af forslag, som udsendes som led i dette program, formuleres i et klart, ukompliceret og let forståeligt sprog som en hjælp til potentielle deltagere i programmet.

Der tages hensyn til behovet for om nødvendigt at yde særlig bistand til bestemte persongrupper for at sætte dem i stand til at overvinde hindringer, som ellers ville umuliggøre deres deltagelse i programmet.

Ligestillingsprincippet integreres i alle aktiviteter under programmet, og der fokuseres især på tilfælde, hvor ofrets køn har betydning for den forskelsbehandling, den pågældende har været udsat for.

II. Indsatsområder

Programmet vil kunne virke på følgende områder:

(a) Støtte til bekæmpelse af forskelsbehandling inden for offentlige forvaltninger og fra offentlige forvaltningers side (f.eks. politi, retsvæsen, sundhedsvæsen, socialforvaltning, uddannelsesinstitutioner)

(b) støtte til bekæmpelse af forskelsbehandling inden for medierne og fra mediernes side

(c) fjernelse af diskriminatoriske hindringer for deltagelse i beslutningstagningen og den demokratiske proces

(d) fjernelse af diskriminatoriske hindringer for adgang til varer og tjenesteydelser, herunder bolig, befordring, kultur, fritid og sport

(e) afdækning af midler og metoder til effektiv overvågning af forskelsbehandling, herunder forskelsbehandling, som har mere end en årsag

(f) afdækning af midler og metoder til effektiv formidling af informationer om retten til ligebehandling og til ikke at blive udsat for forskelsbehandling

(g) afdækning af metoder til generel integrering af politikker og praksis, der modvirker forskelsbehandling.

Programmets temaer kan tilpasses eller suppleres i henhold til den i artikel 6 fastsatte procedure på grundlag af en årlig gennemgang og under hensyntagen til resultaterne af de forberedende foranstaltninger i forbindelse med programmet og de aktiviteter, der gennemføres inden for andre EF-politikker, -instrumenter og -aktioner.

Til gensidig gavn for Kommissionen og modtagerne kan Kommissionen ved gennemførelsen af programmet rekvirere teknisk og/eller administrativ bistand til udførelse af opgaver i forbindelse med planlægning, forberedelse, ledelse, overvågning, revision og kontrol.

Kommissionen kan desuden påtage sig at udøve oplysnings-, publikations- og formidlingsvirksomhed, og den kan iværksætte evalueringer og tilrettelægge seminarer, kollokvier eller andre ekspertmøder.

III. Aktioner

1. streng - Analyse og evaluering

Der kan ydes støtte til følgende foranstaltninger:

(1) udarbejdelse og formidling af sammenlignelige statistiske serier om omfanget af forskelsbehandling i EF

(2) udvikling og formidling af metoder og indikatorer for evaluering af effektiviteten af politiske tiltag og praksis vedrørende bekæmpelse af forskelsbehandling (referencegrundlag)

(3) analyse af lovgivning og praksis til bekæmpelse af forskelsbehandling, baseret på årsrapporter og med det formål at evaluere effektiviteten og videreformidle erfaringer

(4) tematiske undersøgelser inden for rammerne af de prioriterede temaer, som sammenholder og modstiller strategier vedrørende de forskellige årsager til forskelsbehandling hver for sig og samlet.

Kommissionen vil ved implementeringen af denne streng i programmet bl.a. sikre sammenhæng og komplementaritet med de aktiviteter, der gennemføres af Det Europæiske Overvågningscenter for Racisme og Fremmedhad og under EF-rammeprogrammet for forskning og teknologisk udvikling og Fællesskabets statistiske program.

2. streng - Styrkelse af kapaciteten

Følgende foranstaltninger kan støttes med henblik på at forbedre kapaciteten og effektiviteten hos de udvalgte aktører, der beskæftiger sig med at bekæmpe forskelsbehandling:

(1) Tværnationale udvekslingsforanstaltninger, der involverer flere forskellige aktører fra mindst fire medlemsstater og består i formidling af informationer, erfaringer og god praksis. Aktiviteterne kan omfatte sammenligning af effektiviteten af processer, metoder og midler i relation til de valgte temaer; gensidig formidling og anvendelse af god praksis; udveksling af personale; fælles udvikling af produkter, processer, strategier og metoder; tilpasning af metoder, midler og processer, der er identificeret som god praksis, til forskellige sammenhænge, og/eller fælles formidling af resultater, informationsmateriale og arrangementer. Ved udvælgelsen af støtteanmodninger under programmet tages der hensyn til, at forskelsbehandling antager forskellig former.

(2) Støtte på op til 90 % af hovedfinansieringen i relevante ikke-statslige organisationer på europæisk plan, der har erfaring i bekæmpelse af forskelsbehandling, og som optræder som talsmænd for mennesker, der udsættes for forskelsbehandling, for at fremme udviklingen af en integreret og samordnet strategi for bekæmpelse af forskelsbehandling. Kriterierne for hvilke organisationer, der skal støttes, fastlægges i henhold til den i artikel 6 fastsatte procedure. Det kan indgå i kriterierne, at de grupper, som er udsat for forskelsbehandling, er forskelligartede.

3. streng - Oplysningsaktiviteter

Der kan ydes støtte til følgende foranstaltninger:

(1) afholdelse af konferencer, seminarer og arrangementer på europæisk plan

(2) medlemsstaternes afholdelse af seminarer til støtte for gennemførelsen af EF-retten om bekæmpelse af forskelsbehandling og fremhævelse af en europæisk dimension ved arrangementer, der afholdes på nationalt plan

(3) gennemførelse af europæiske mediekampagner og -arrangementer til støtte for tværnational udveksling af informationer samt afdækning og formidling af god praksis, herunder uddeling af priser til succesrige foranstaltninger under 2. streng, for at gøre kampen mod forskelsbehandling mere synlig

(4) udgivelse af publikationer med henblik på at formidle programmets resultater, herunder en hjemmeside på Internettet med eksempler på god praksis, et forum for udveksling af idéer og en database over potentielle partnere til tværnationale udvekslingsforanstaltninger.

IV. Forelæggelse af ansøgninger om støtte

1. streng Denne streng implementeres primært via udbud. For samarbejde med nationale statistiske kontorer gælder Eurostat-procedurerne.

2. streng Streng 2.1. implementeres efter indkaldelser af forslag, som forelægges for Kommissionen.

Streng 2.2. implementeres efter indkaldelser af forslag, som forelægges for Kommissionen.

3. streng Denne streng implementeres som hovedregel efter udbud. Der kan dog ydes tilskud til foranstaltninger under streng 3.2. og 3.3. efter anmodninger om tilskud fra f.eks. medlemsstaterne.